መፈንቅለ መንግሥት አድርጌ በኢትዮጵያ ታላቅ ለውጥ ለማምጣት የወስንኩት ወሩን ባላስታውሰውም ከአንድ ዓመት በፊት ነው፡፡ አሁን ለተፈጸመው የመንግሥት ለውጥ ሙከራ መነሻው ብዙ ቢሆንም የበለጠ ያነሳሳኝ ግን ሐምሌ 24 ቀን 1952 ዓ.ም. በሐረርጌ ጠቅላይ ግዛት በድሬደዋ አውራጃ ድሬደዋ ከተማ፣ ሐምሌ 25 ቀን 1952 ዓ.ም. ደግሞ በሐረርጌ ጠቅላይ ግዛት የየረር ጎታ አውራጃ ጉብኝት ባደረጉበት ጊዜ እኔ አብሬያቸው ተጉዤ ነበር፡፡ በዚህ ጉብኝት ላይ እቴጌ መነን፣ አልጋ ወራሽ አስፋ ወሰን፣ ራስ መስፍን ስለሺ ደጃዝማች ክፍሌ ዕርገቱና ከፍተኛ ባለሥልጣናትና መኳንንቶች ተገኝተዋል፡፡ ጃንሆይ ከድሬደዋ ዙሪያ ገበሬዎችና የድሬደዋ አቡጀዴ ፋብሪካ ላባደሮች ጋር ውይይት አድርገው ነበር፤ ከገበሬዎቹና ከፋብሪካ አገልጋዮች ለጃንሆይ የቀረቡ ጥያቄዎችና ሮሮዎች እጅግ ከባድ ስለነበሩ ግርማዊ ጃንሆይን አስቆጥተው ነበር፡፡ በዚህም የተነሳ የየረር ጎታ ገበሬዎችን ጃንሆይ ማናገር ስለ አልፈለጉ ከአውራጃው ገዢዎች ጋር ብቻ ተገናኝተው ተወያይተዋል፡፡
